ET Euroopa Liidu Teataja C 255/59

Euroopa Majandus- ja Sotsiaalkomitee arvamus teemal „Ettepanek: nõukogu määrus, millega peatatakse ajutiselt ühise tollitariifistiku ühepoolsete maksumäärade kohaldamine teatavate tööstustoodete impordi suhtes Madeira ja Assooride autonoomsetesse piirkondadesse”

KOM(2009) 370 lõplik – 2009/0125 (CNS)

(2010/C 255/10)

Pearaportöör: Mário SOARES

7. septembril 2009 otsustas nõukogu vastavalt Euroopa Ühenduse asutamislepingu artiklile 262 konsulteerida Euroopa Majandus- ja Sotsiaalkomiteega järgmises küsimuses:

„Ettepanek: nõukogu määrus, millega peatatakse ajutiselt ühise tollitariifistiku ühepoolsete maksumäärade kohaldamine teatavate tööstustoodete impordi suhtes Madeira ja Assooride autonoomsetesse piirkondadesse”

KOM(2009) 370 lõplik – 2009/0125 (CNS).

Komitee juhatus tegi 17. novembril 2009. aastal käesoleva arvamuse ettevalmistamise ülesandeks ühtse turu, tootmise ja tarbimise sektsioonile.

Vastavalt kodukorra artiklile 20 määras komitee täiskogu 458. istungjärgul 16.-17. detsembril 2009 (17. detsembri istungil) pearaportööriks Mário Soaresi ja võttis vastu järgmise arvamuse. Poolt hääletas 133, vastu hääletas 2.

1. Järeldused ja soovitused

1.1 Euroopa Majandus- ja Sotsiaalkomitee nõustub komisjoni esitatud määruse ettepanekuga.

1.2 Komitee leiab, et Madeira ja Assooride olemus äärepoolseima piirkonnana õigustab täielikult meetmete võtmist, toetamaks kohaliku majanduse arengut, mis traditsiooniliselt sõltub peaaegu täielikult turismist saadavatest tuludest. Praegu kehtib sarnane kord ka teistes äärepoolseimates piirkondades, näiteks Kanaari saartel.

1.3 Kavandatud meetmed edendavad muu, otseselt turismiga mitteseotud majandustegevuse säilitamist ja arendamist, aidates seeläbi stabiliseerida ja säilitada kohalikku tööhõivet, mis muutub nii vähem haavatavaks turismisektori tõusude ja mõõnade ees.

1.4 Komitee leiab, et kõnealune meede on kasulik piirkonna majanduse arenguks ja kohaliku tööhõive säilitamiseks.

2. Komisjoni määruse ettepaneku põhisisu

2.1 Kohaldamisala

2.1.1 Komisjon teeb ettepaneku peatada ajutiselt ühise tollitariifistiku ühepoolsete tollimaksumäärade kohaldamine põllumajanduses, kaubanduses või tööstuses kasutatavate valmistoodete (loetletud I lisas) ning põllumajanduses ning tööstuse ümberkujundamiseks ja säilitamiseks kasutatavate toorainete, varuosade ja osiste (loetletud II lisas) impordi suhtes Madeira ja Assooride autonoomsetesse piirkondadesse.

2.1.2 Saarte kohalikud äriühingud peavad valmistooteid kasutama vähemalt kaheaastase ajavahemiku jooksul, enne kui neid võib vabalt müüa teistele, Euroopa Ühenduse tolliterritooriumi mõnes muus osas asuvatele äriühingutele.

2.1.3 Tooraineid, varuosi ja osiseid peab kasutama saarte põllumajanduses ning tööstuse ümberkujundamiseks ja säilitamiseks.

2.1.4 Selleks et vältida ükskõik milliseid kuritarvitusi või muudatusi nende kaupade traditsioonilistes kaubavoogudes, nähakse ette lõppkasutuse kontroll.

2.2 Kestus

Tollimaksumäärade kohaldamine on kavas peatada ajavahemikuks 1. jaanuar 2010 kuni 31. detsember 2019.

2.3 Kõnealuse meetme erilisus varem kehtinud korra taustal

2.3.1 Kõnealusest meetmest saavad kasu kõik kõnealuste piirkondade territooriumil asuvad ettevõtjad.

2.3.2 Veel veidi aega tagasi said kõnealust meedet kasutada nõukogu määruse (EMÜ) nr 1657/93 alusel vaid Assooride ja Madeira vabatsoonides asuvad ettevõtjad. See määrus kaotas kehtivuse 31. detsembril 2008, ilma et oleks saavutatud algselt kavandatud tulemusi. Seepärast on komisjon Assooride ja Madeira saarte piirkondlike omavalitsuste taotlusel ning Portugali riigi toetusel otsustanud haaret suurendada, kehtestades uue määruse, mille kohaldamisala laiendatakse kõigile kõnealustes piirkondades asuvatele ettevõtjatele.

2.4 Õiguslik alus

Õiguslik alus on Euroopa Ühenduse asutamislepingu artikli 299 lõige 2.

2.5 Meetme põhjendus

Meetme eesmärk on toetada neid majandussektoreid, mis ei sõltu otseselt turismituludest, et kompenseerida turismisektori kõikumisi ning kindlustada seega kohalik tööhõive.